Document ID: 31994D0346

ΑΠΟΦΑΣΗ ΤΟΥ ΣΥΜΒΟΥΛΙΟΥ της 13ης Ιουνίου 1994 για τη χορήγηση μακροοικονομικής χρηματοδοτικής συνδρομής στη Μολδαβία (94/346/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 235,
την πρόταση που υπέβαλε η Επιτροπή (1) μετά από διαβούλευση με τη νομισματική επιτροπή,
τη γνώμη του Ευρωπαϊκού Κοινοβουλίου (2),
Εκτιμώντας:
ότι η Μολδαβία πραγματοποιεί σημαντικές πολιτικές και οικονομικές μεταρρυθμίσεις και ότι έχει αποφασίσει το πρότυπο της οικονομίας αγοράς-
ότι η Μολδαβία και η Κοινότητα έχουν εκδηλώσει πρόθεση να προχωρήσουν σε διαπραγματεύσεις για τη σύναψη συμφωνίας συνεργασίας-
ότι η χρηματοδοτική στήριξη των μεταρρυθμίσεων από την Κοινότητα θα ενισχύσει την αμοιβαία εμπιστοσύνη και θα φέρει τη Μολδαβία πλησιέστερα προς την Κοινότητα-
ότι η Μολδαβία έχει συνάψει με το Διεθνές Νομισματικό Ταμείο (ΔΝΤ) συμφωνία stand-by για την υποστήριξη του οικονομικού προγράμματος της χώρας και ότι η συμφωνία εγκρίθηκε από το διοικητικό συμβούλιο του ΔΝΤ στις 17 Δεκεμβρίου 1993-
ότι οι αρχές της Μολδαβίας ζήτησαν χρηματοδοτική συνδρομή από τους διεθνείς χρηματοδοτικούς οργανισμούς, την Κοινότητα και άλλους διμερείς χρηματοδοτικούς φορείς, και ότι, ακόμη και μετά τη συνολική χρηματοδότηση που θα χορηγήσουν, ενδεχομένως, το ΔΝΤ και η Παγκόσμια Τράπεζα, απομένει χρηματοδοτικό άνοιγμα περίπου 155 εκατομμυρίων δολαρίων ΗΠΑ για το 1994, για την ενίσχυση των συναλλαγματικών αποθεμάτων της Μολδαβίας και την αποφυγή περαιτέρω συρρίκνωσης των εισαγωγών η οποία θα μπορούσε να θέσει σε σοβαρό κίνδυνο την πραγματοποίηση των στόχων οικονομικής πολιτικής που αποτελούν το επίκεντρο της μεταρρυθμιστικής προσπάθειας της κυβέρνησης-
ότι η χορήγηση από την Κοινότητα μακροπροθέσμου δανείου στη Μολδαβία αποτελεί κατάλληλο μέσο για τη στήριξη του ισοζυγίου πληρωμών και την ενίσχυση των συναλλαγματικών αποθεμάτων της χώρας-
ότι η διαχείριση του κοινοτικού δανείου πρέπει να ανατεθεί στην Επιτροπή-
ότι, για τη λήψη της παρούσας απόφασης, η συνθήκη δεν προβλέπει άλλες εξουσίες εκτός από εκείνες που ορίζονται στο άρθρο 235,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Η Κοινότητα παρέχει στη Μολδαβία μακροπρόθεσμο δάνειο ύψους 45 εκατομμυρίων Ecu κατ' ανώτατο όριο, κατά κεφάλαιο, με ανώτατη διάρκεια δέκα ετών, προκειμένου να εξασφαλιστεί η στήριξη του ισοζυγίου πληρωμών και η ενίσχυση των συναλλαγματικών αποθεμάτων της χώρας.
2. Για το σκοπό αυτό η Επιτροπή εξουσιοδοτείται να δανειστεί, εξ ονόματος της Κοινότητας, τα αναγκαία κεφάλαια τα οποία θα τεθούν στη διάθεση της Μολδαβίας με τη μορφή δανείου.
3. Η Επιτροπή διαχειρίζεται το δάνειο σε στενή συνεργασία με τη νομισματική επιτροπή και κατά τρόπο που συμβιβάζεται με τις συμφωνίες που θα συναφθούν μεταξύ του ΔΝΤ και της Μολδαβίας.
Άρθρο 2
1. Η Επιτροπή εξουσιοδοτείται να διαπραγματευθεί με τις αρχές της Μολδαβίας, μετά από διαβούλευση με τη νομισματική επιτροπή, τους όρους οικονομικής πολιτικής που συνοδεύουν το δάνειο. Οι όροι πρέπει να συμβιβάζονται με τις συμφωνίες που αναφέρονται στο άρθρο 1 παράγραφος 3.
2. Η Επιτροπή, σε συνεργασία με τη νομισματική επιτροπή και σε συντονισμό με το ΔΝΤ, εξετάζει σε τακτά διαστήματα το συμβιβάσιμο της οικονομικής πολιτικής της Μολδαβίας με τους στόχους του δανείου, καθώς και την τήρηση των όρων χορήγησής του.
Άρθρο 3
1. Το δάνειο θα διατεθεί στη Μολδαβία σε δύο δόσεις. Με την επιφύλαξη των διατάξεων του άρθρου 2 παράγραφος 1, η πρώτη δόση θα χορηγηθεί υπό την προϋπόθεση ότι θα είναι ικανοποιητικά τα αποτελέσματα της πρώτης αξιολόγησης της εφαρμογής του προγράμματος δυνάμει της συμφωνίας stand-by με το ΔΝΤ.
2. Η δεύτερη δόση θα εκταμιευθεί το νωρίτερο κατά το τέταρτο τρίμηνο του 1994, βάσει του άρθρου 2 παράγραφος 2 και εφόσον διαπιστωθεί ότι η εφαρμογή της συμφωνίας stand-by από τη Μολδαβία έχει σημειώσει ικανοποιητική πρόοδο.
3. Τα κεφάλαια θα καταβληθούν στην Εθνική Τράπεζα της Μολδαβίας.
Άρθρο 4
1. Οι δανειοληπτικές και δανειοδοτικές πράξεις που αναφέρονται στο άρθρο 1 διενεργούνται βάσει της ίδιας τοκοφόρου ημερομηνίας και δεν συνεπάγονται συμμετοχή της Κοινότητας στη μεταβολή των προθεσμιών λήψης τους, ανάληψη κινδύνου συναλλάγματος ή επιτοκίου ή οποιουδήποτε άλλου εμπορικού κινδύνου.
2. Εάν η Μολδαβία το επιθυμεί, η Επιτροπή λαμβάνει τα αναγκαία μέτρα προκειμένου να συμπεριλάβει στους όρους του δανείου ρήτρα πρόωρης εξόφλησης και να εξασφαλίσει την εκτέλεσή της.
3. Κατόπιν αιτήματος της Μολδαβίας και εφόσον οι περιστάσεις επιτρέπουν τη μείωση του επιτοκίου των δανείων, η Επιτροπή μπορεί να προβεί στην αναχρηματοδότηση όλων ή μέρους των αρχικών δανείων ή στην αναδιάταξη των χρηματοδοτικών όρων τους. Οι πράξεις αναχρηματοδότησης ή αναδιάταξης διενεργούνται σύμφωνα με την παράγραφο 1 και δεν έχουν ως αποτέλεσμα την παράταση της μέσης διάρκειας των σχετικών δανείων ή την αύξηση του ποσού, υπολογιζομένου βάσει των τρεχουσών συναλλαγματικών ισοτιμιών, του οφειλομένου κατά την ημερομηνία της αναχρηματοδότησης ή της αναδιάταξης κεφαλαίου.
4. Όλα τα έξοδα που συνεπάγεται για την Κοινότητα η σύναψη και η εκτέλεση των πράξεων που προβλέπονται στην παρούσα απόφαση επιβαρύνουν τη Μολδαβία.
5. Η νομισματική επιτροπή ενημερώνεται για την πορεία των πράξεων που αναφέρονται στις παραγράφους 2 και 3 τουλάχιστον μία φορά το χρόνο.
Άρθρο 5
Τουλάχιστον μία φορά το χρόνο η Επιτροπή υποβάλει στο Ευρωπαϊκό Κοινοβούλιο και στο Συμβούλιο έκθεση στην οποία περιέχεται αξιολόγηση όσον αφορά την εφαρμογή της παρούσας απόφασης.
Λουξεμβούργο, 13 Ιουνίου 1994.

Labels: 2
19
10
13
18
15